<classify> MKUU wa Wilaya ya Arumeru, Jerry Muro, amemuagiza mganga mkuu wa halmashauri ya Meru wilayani humo, Dk Maneno Focus, kufanya ziara za kushtukiza katika hospitali zote wilayani humo ili kubaini wauguzi wanaolala na wanaotegea zamu za usiku na kuwachukulia hatua.Pia amemtaka mganga huyo kwa kushirikiana na katibu wa afya kuwapatia semina wauguzi katika hospitali zilizoko wilayani humo waweze kutumia lugha ya unyenyekevu kwa wagonjwa na kuwapatia faraja kama taaluma ya utabibu inavyotaka. Akizungumza kwenye hafla fupi ya kuzindua kampeni maalum ya kitaifa ya kuzuia vifo vya mama na mtoto inayojulikana kama Jiongeze tuwavushe salama wilayani hapa juzi, Muro alisema tangu ameteuliwa kuwa mkuu wa wilaya hiyo ameshafanya ziara nyingi kwenye hospitali nyakati za usiku.Kuna siku nimetembelea Hospitali ya Tengeru usiku nikajifanya ni mgonjwa, nikazuru maeneo mbalimbali nikakuta madaktari wamelala, mlinzi akaniambia nikakae eneo fulani nitatibiwa asubuhi, ndio nikampigia simu daktari mmoja ambaye alikuja na yeye akajionea mwenyewe, alisema. Alisema ziara za mara kwa mara za kushtukiza katika maeneo hayo zitawafanya wauguzi kuwa makini na kazi zao na kuwahudumia wagonjwa kwa muda wote wa saa 24 kama inavyotakiwa.Aidha, Muro alimuagiza mganga mkuu wa halmashauri ya Meru, kupeleka wauguzi katika zahanati mbili zilizopo katika vijiji vya Songoro na Maruvano baada ya ukarabati na ujenzi wa majengo ya afya katika vijiji hivyo kukamilika. Kwa upande wake, Dk Focus alisema ofisi yake imejipanga kuwahudumia vyema wananchi wa Meru na kwamba wafanyakazi wazembe watadhibitiwa katika uongozi wake.Alisema chini ya uongozi wa Muro wamejitahidi kuboresha huduma katika Hospitali ya Wilaya ya Meru kwa kuongeza vifaa tiba, lakini pia vituo vya afya na zahanati zimeendelea kujengwa kwa kasi ili kuhakikisha wananchi wanapata huduma karibu. Katika hospitali, zahanati na vituo vya afya tumeboresha huduma zetu kwa hali ya juu na vifaa hususani vya mama na mtoto vinapatikana kwa zaidi ya asilimia 98, tunataka mama akifika kujifungua kusitokee kabisa kifo cha mtoto au mama, alisema.  <topic>: KITAIFA 